P6_TA(2006)0065

Udsigterne for Bosnien-Hercegovina

Europa-Parlamentets beslutning om Bosnien-Hercegovinas fremtidsperspektiver

Europa-Parlamentet,

- der henviser til sine tidligere beslutninger om Bosnien-Hercegovina, særlig beslutningen af 14. april 2005 om udviklingen i den regionale integration på det vestlige Balkan [1], af 17. november 2004 om Den Europæiske Unions militære operation Althea i Bosnien-Hercegovina [2] og af 7. juli 2005 om Srebrenica [3],

- der henviser til Kommissionens meddelelse til Rådet om de fremskridt, som Bosnien-Hercegovina har gjort med hensyn til realiseringen af de prioriteter, der er opstillet i "gennemførlighedsundersøgelsen af, hvorvidt Bosnien-Hercegovina er rede til at forhandle om en stabiliserings- og associeringsaftale med Den Europæiske Union (KOM(2003)0692)" (KOM(2005)0529),

- der henviser til Rådets afgørelse om principperne, prioriteterne og betingelserne for det europæiske partnerskab med Bosnien-Hercegovina (15267/2005), dvs. de prioriteter på kort og mellemlang sigt, der er opstillet med hensyn til opfyldelsen af politiske krav,

- der henviser til Kommissionens udvidelsesstrategidokument 2005 (KOM(2005)0561),

- der henviser til Kommissionens meddelelse: Vestbalkan på vej til EU — Stabiliteten skal konsolideres og velstanden højnes (KOM(2006)0027),

- der henviser til forretningsordenens artikel 103, stk. 4,

A. der henviser til, at Thessaloniki-dagsordenen opstiller klare målsætninger om europæisk integration og klart fastslår, at fremtiden for landene på det vestlige Balkan ligger i Den Europæiske Union, når de først har opfyldt de fastsatte kriterier; der desuden henviser til, at stabiliserings- og associeringsprocessen er den indledende fasei den europæiske integrationsproces,

B. der henviser til, at EU den 25. januar 2006 indledte forhandlinger med Bosnien-Hercegovina om en stabiliserings- og associeringsaftale, og at Den Europæiske Union for sine naboer og navnlig for landene på Vestbalkan fortsat fremtræder som en troværdig partner, der ønsker at fremme stabile demokratier og fremgangsrige økonomier med henblik på integration i EU,

C. der henviser til, at starten på forhandlingerne betyder et endnu større pres for at få gennemført institutionelle reformer og skabt fuldt ud effektive, gennemskuelige og stabile statsinstitutioner, som kan træffe de nødvendige beslutninger i forbindelse med vedtagelse og gennemførelse af EU-normer- og - værdier i lovgivningen,

D. der henviser til det presserende behov for at udvikle en effektiv statsforvaltning og et effektivt retsvæsen, etablere moderne, ikke-opdelte uddannelsessystemer og fremme foranstaltninger til social og økonomisk integration af tilbagevendte flygtninge i Bosnien-Hercegovina samt mere generelt til behovet for yderligere gennemgribende reformtiltag med henblik på at gøre økonomien mere konkurrencedygtig,

E. der henviser til, at der trods stor fremgang på mange områder stadig er dyb splittelse mellem de forskellige etniske befolkningsgrupper i landet, og at forsoningsprocessen endnu ikke er tilendebragt,

F. der henviser til, at der er indledt forhandlinger mellem de førende politiske kræfter i Bosnien om en ændring af forfatningen efter forhandlingerne i Bruxelles den 12.- 13. november 2005 og Washingtonerklæringen af 21. november 2005 i samråd med det amerikanske fredsinstitut (United States Institute for Peace), samt at disse forhandlinger, der efter planen skal afsluttes i marts 2006, skal munde ud i en forfatnings- og institutionsmodel, hvor man gradvis bevæger sig bort fra etniske skel og anerkender individuelle rettigheder i stedet for kollektive rettigheder,

G. der henviser til, at Bosnien-Hercegovina med sin nuværende institutionelle struktur ikke vil være i stand til at gennemføre den nødvendige inkorporation af EU's regelværk og integration i EU, selv om der er sket betydelige fremskridt, herunder oprettelse af nye statsinstitutioner,

H. der henviser til, at EU's nyudnævnte særlige udsending/højtstående repræsentant i Bosnien-Hercegonina, som kender landet indefra, har erklæret, at det afgørende nu er at forberede Bosnien-Hercegovina på europæisk integration og fokusere på økonomisk udvikling,

I. der henviser til, at NATO med succes gennemførte stabiliseringsstyrkens (SFOR) mandat, og at Den Europæiske Union overtog ansvaret den 2. december 2004, hvor EUFOR's (EU-ledet styrke i Bosnien- Hercegovina) Althea-operation indledtes,

J. der henviser til, at det østrigske formandskab har gjort det vestlige Balkan til et af sine prioriterede spørgsmål og planlægger omfattende drøftelser om landene på det vestlige Balkan under udenrigsministrenes uformelle møde i Salzburg den 10.- 11. marts 2006,

1. glæder sig over, at der er indledt forhandlinger om en stabiliserings- og associeringsaftale, og understreger, at forhandlingsfremskridtenes hastighed vil afhænge af, om de tre hovedsamfund — bosniere, serbere og kroater — kan enes om en tidsplan for reformerne, og om landet evner at gennemføre dem;

2. konstaterer, at de forhandlinger mellem de serbiske, kroatiske og bosniske partiledere om en revision af bestemte forfatningsmekanismer, der var indledt på foranledning af en amerikansk ngo, brød sammen medio januar 2006, selv om man delvist var nået til enighed om at styrke premierministerens beføjelser og udvide centralregeringen;

3. opfordrer regeringen, parlamentet og alle partierne i Bosnien-Hercegovina til, med udgangspunkt i hvad der allerede er opnået enighed om, energisk at fortsætte drøftelserne om eventuelle institutionelle reformer, som bør sigte på at inkorporere værdierne demokrati, menneskerettigheder og lighed for alle borgere i Bosnien-Hercegovina og på at forenkle statens opbygning og konsolidere staten som selvbærende, idet den etniske splittelse afhjælpes ud fra princippet om lokalt ejerskab;

4. opfordrer Rådet og Kommissionen til at deltage mere aktivt i de fælles overvejelser om de institutionelle reformer ved at støtte landets politiske kræfter og borgere i deres bestræbelser på at nå til enighed;

5. glæder sig over Rådets beslutning om at udpege Christian Schwarz-Schilling til EU's særlige udsending/ højtstående repræsentant i Bosnien-Hercegovina og opfordrer ham og Kommissionen til at finde frem til, hvordan der kan ydes de bosniske ledere den nødvendige politiske, tekniske og juridiske bistand i deres bestræbelser på at reformere den eksisterende institutionelle opbygning;

6. understreger, at den hastighed, hvormed reformerne vedtages og gennemføres, vil afhænge af landets politiske aktørers evne til at leve op til deres ansvar og udøve større ejerskab i forbindelse med den politiske proces i landet; opfordrer EU's nye særlige udsending/højtstående repræsentant til at udøve sine beføjelser med varsomhed, således at udviklingen af virkelig stærke og demokratiske institutioner i landet fremmes;

7. der henviser til, at det er vigtigt, at Bosnien-Hercegovina beslutsomt bevæger sig fra fredsopbygning til statsopbygning, som forfatningsudviklingen er et led i; erindrer om, at tempoet i forhandlingerne om stabiliserings- og associeringsaftalen især vil afhænge af, at der gøres fremskridt med hensyn til at udvikle relevante retlige rammer og en effektiv offentlig forvaltning;

8. opfordrer landets kompetente myndigheder og institutioner til især at opfylde deres forpligtelse til at gennemføre og fuldføre reformerne inden for offentlig radio og tv, politivæsen, forsvar og efterretningsvæsen i overensstemmelse med det vedtagne indhold og den vedtagne tidsplan samt til at vedtage og gennemføre alle nødvendige love;

9. fastslår endnu en gang, at fuldt samarbejde med Det Internationale Krigsforbrydertribunal vedrørende det Tidligere Jugoslavien er en forudsætning for tættere forbindelser med EU og et grundlæggende led i den fuldstændige forsoning mellem de forskellige grupper i det bosniske samfund med henblik på at hele sårene fra den seneste tragiske fortid;

10. anmoder regeringsmyndighederne om at øge deres bestræbelser for at afslutte processen med repatriering af flygtninge og fordrevne, navnlig hvad angår tilvejebringelse af forudsætningerne for en bæredygtig tilbagevenden (personlig sikkerhed, adgang til genopbygningsbistand, beskæftigelse, sundhed, forsorg, pension, basale serviceydelser og uddannelse); er i den forbindelse betænkelig ved situationen Posavina-regionen og anmoder om, at der sikres passende hjælp til dem, der ønsker at vende hjem;

11. understreger, at forfatningsreformer ikke i sig selv er en nødvendig forudsætning og ikke kan påtvinges, men at den endelige fuldførelse af forhandlingerne om stabiliserings- og associeringsaftalen vil kræve betydelige fremskridt i opfyldelsen af de betingelser, der er fastsat i den europæiske partnerskabsaftale;

12. støtter initiativet til oprettelse af en sandheds- og forsoningskommission, som skal skabe fælles forståelse for den seneste historie og tage fat på problemerne vedrørende retfærdighed og erstatning med henblik på at nå frem til en forsoning mellem alle grupper i det bosniske samfund;

13. understreger, at det kommende parlamentsvalg, som skal finde sted i oktober 2006, vil blive helt afgørende for Bosnien-Hercegovinas fremtid og landets videre færd frem mod europæisk integration, og opfordrer alle politiske ledere, partier og myndigheder til at udforme og vedtage de nødvendige reformer og træffe alle foranstaltninger til at garantere et frit, retfærdigt og demokratisk valg;

14. glæder sig over reformerne inden for politiet, forsvaret, momssystemet og offentlig radio og tv; understreger behovet for en generel handlingsplan for reform af den offentlige forvaltning, således at forudsætningerne for at gennemføre reformer øges; opfordrer til udarbejdelse og gennemførelse af en egnet handlingsplan for bekæmpelse af korruption samt en hurtig gennemførelse af momslovgivningen og politireformen;

15. påpeger, at undersøgelsen af, hvorledes de EU-finansierede politiinitiativer fungerer, har bekræftet, at antallet af traditionelle forbrydelser i Bosnien-Hercegovina er meget lavt, og opklarelsesprocenten for forbrydelser temmelig høj;

16. opfordrer regeringen til at være mere opmærksom på landdistrikternes særlige behov og samarbejde med Kommissionen om at gennemføre de reformer, der kræves som led i en effektiv landbrugspolitik og politik for udvikling af landdistrikterne;

17. glæder sig over Kommissionens seneste meddelelse om det vestlige Balkan, som sigter mod at fremme handel, økonomisk udvikling, personers bevægelighed, uddannelse og forskning, regionalt samarbejde og dialog med civilsamfundet som et yderligere skridt på vejen hen imod integration af landene i denne region i de europæiske strukturer;

18. gentager sin opfordring til at forstærke samarbejdet med landene i regionen om grænsekontrol som led i en bredere EU-strategi for hele regionen med hensyn til retlige og indre anliggender og ser frem til den gradvise lempelse af visumkravene, som denne proces indebærer;

19. glæder sig over den nyligt undertegnede aftale mellem Kroatien, Bosnien-Hercegovina og Serbien og Montenegro om repatriering af flygtninge og erstatning for tabt ejendom som et vigtigt skridt til løsning af det nedarvede problem med de ca. tre millioner flygtninge og internt fordrevne; opfordrer indtrængende Kommissionen og medlemsstaterne til ikke yderligere at nedskære deres bidrag til genopbygning af boliger og projekter for økonomisk bæredygtighed samt til i videst muligt omfang at gøre gavebistand, lån og investeringer betinget af, at der skabes beskæftigelsesmuligheder for de hjemvendte;

20. pålægger sin formand at sende denne beslutning til Rådet, Kommissionen, medlemsstaternes regeringer, Bosnien-Hercegovinas regering og regeringerne i landets enheder samt den højtstående repræsentant i Bosnien-Hercegovina.

[1] EUT C 33 E af 9.2.2006, s. 565.

[2] EUT C 201 E af 18.8.2005, s. 77.

[3] "Vedtagne tekster", P6_TA(2005)0296.

--------------------------------------------------